פירוש נוסף ערך זה עוסק בבלנדר. אם התכוונתם למשמעות אחרת, ראו מומחה (פירושונים).
 המונח "בלנדר" מפנה לכאן. אם הכוונה למשמעות אחרת, ראו בלנדר (פירושונים).
ממחה
**מַמְחֶה**, או בשמו המוכר יותר, **בְּלֶנְדֶּר**, הוא מכשיר מטבח חשמלי המשמש לריסוק מזון והפיכתו למחית או לערבול מהיר של מוצרי מזון נוזליים.

נהוג בטעות לקרוא למכשיר "מערבל" עקב תרגום מילולי של הפועל Blend באנגלית.

מבנה הממחה ודרך פעולתו
----------------------

איור מבנה הממחה
הממחה מורכב ממכל אחסון (אנ') העשוי פלסטיק קשיח, נירוסטה או זכוכית המורכב על בסיס יציב המכיל מנוע שאליו מחוברים להבים מסתובבים. בראש המכל מורכב מכסה שמונע מהמזון המרוסק לעוף החוצה מהמכל תוך תנועת הערבול.

המזון מוכנס למכל לאחר שהורכב על הבסיס ובלחיצת כפתור מתחילים הלהבים להסתובב במהירות ולרסק את המזון תוך ניצול כוח המשיכה המופעל על המזון והכוח הצנטריפוגלי של סיבוב הלהבים. ברוב הממחים המודרניים קיים התקן בטיחות המונע מהממחה לפעול אם לא הורכב כראוי. חלקם מצוידים בברז מובנה למזיגת המזון המרוסק לכוסות ולפעמים גם במוט ערבול העוזר לדחוס את המזון לעבר הלהבים ומעוצב כך שלא יוכל לעולם לפגוע בלהבים עצמם.

בממחים בעלי הספק חשמלי נמוך יש צורך להוסיף מעט נוזלים למזון שבמכל על מנת שהממחה יפעל כראוי. לרבים מהם מצורפת אזהרה לגבי משך הזמן המרבי להפעלה רצופה, כדי למנוע פגיעה במנוע. יש ביניהם אף ממחים שזמן פעולתם הרצוף מוגבל ל-30 שניות.

ממחה ידני
---------

ממחה ידני
הממחה הידני (מכונה גם "**בלנדר מוט**") מורכב מגליל פלסטיק שקצהו האחד מחובר לתקע, והוא מעוצב כך שניתן יהיה להחזיקו בנוחות בכף היד. על גבי הגליל נמצא כפתור ההפעלה שעליו לוחצים בעזרת האגודל. בחלקו האמצעי נמצא מנוע המפעיל את הלהבים שמחופים בדפנות פלסטיק בקצהו התחתון של הגליל. לממחה הידני אין מכל משלו אך ניתן להשקיעו במזון ולהפעילו כך שירסק את המזון ובמקביל יפעיל עליו כוח צנטריפוגלי.

יתרונותיו של הממחה הידני היא פשטות העבודה למול הממחה החשמלי, כמו גם היכולת לרסק כמות גדולה יותר שאיננה נכנסת במכל הפלסטיק הקבוע של המכשיר - למשל כאשר רוצים לרסק גושי מזון המצויים בתוך סיר גדול. עם זאת, לממחה הידני חסרון של הספק חשמלי נמוך בהרבה מזה של הממחה הרגיל.

היסטוריה
--------

הממחה הומצא על ידי **סטיבן פולבסקי** ב-1922 ובשנת 1946 מכר את חברתו לחברת **אוסטר**, יצרנית ציוד מספרות שנמכרה ב-1960 לחברת **סנבים** (Sunbeam).

בשנת 1937 המציא **פרד אוסיוס** סוג נוסף של ממחה תעשייתי ופנה לעזרתו של המוזיקאי **פרד וארינג**, שהסכים לממן את המוצר והחל לייצר אותו מסחרית בשנת 1937. מכשיר זה תרם רבות לפופולריות של משקאות השייק בארצות הברית.

תפקידי הממחה במטבח
------------------

* ריסוק קרח, פירות וגלידה על מנת ליצור משקאות שונים.
* הכנת מרקים מחיתיים, למשל מרק בטטה או כרובית העשויים מהירק שעל שמם הם קרויים.
* הכנת ממרחים כגון פסטו.
* ערבול מהיר של בלילות כגון בלילת פנקייק.

קישורים חיצוניים
----------------

ויקישיתוף מדיה וקבצים בנושא **ממחה** בוויקישיתוף

| קוקטיילים |
| --- |
| סוגי קוקטיילים | קוקטייל יין • קוקטיילי שלהבת • קוקטיילי חנקן נוזלי • סאוור • פונץ' |  |
| ציוד וכלים לקוקטיילים | שייקר • כפית בר • מבחש • מסננת קוקטיילים • מגרסת קרח • ג'יגר |
| עיטורי קוקטייל | דובדבן מסוכר • מטריית קוקטייל • קשית שתייה |
| סירופים וציוד נוסף | מי סוכר • גרנדין • מכונת קפה • מסחטה • בלנדר |
| כוסות לקוקטיילים |  כוס מרטיני •  כוס אולד פאשנד •  כוס ברנדי סניפטר •  כוס הייבול •  כוס יין •  כוס מרגריטה •  כוס קולינס •  כוס שמפניה |
| אחר | בר • מסיבת קוקטייל • פליירינג • מוזג • איגוד הברמנים הבינלאומי • אנגוסטורה ביטרס • שמלת קוקטייל |

* היסטוריית הממחה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283255305171
* BnF: cb16953560j (data)
* LCCN: sh85014835
* NKC: ph881855

 |